ፕሬዚዳንት ኤል ሲሲ ለምክር ቤቶቹ ንግግር አደረጉ
ፕሬዚዳንቱ በንግግራቸው የሁለቱን ሀገራት የቆየ ወዳጅነት አንስተዋል።ሀገራቱ ከአባይ ወንዝ ባሻገር በሀይማኖትና በባህል ዘርፍ የረዥም ጊዜ ግንኙነት እንዳላቸውም ነው የገለጹት።የሁለቱን ሀገራት ህዝቦች አስተሳሰብ አንድ ለማድረግ በትብብር መስራት ይገባል ያሉት ፕሬዚዳንቱ፥ የመተማመን ድልድይን በመገንባት የጥርጣሬ ክፍተቶችን ማጥበብ አስፈላጊ መሆኑንም ጠቅሰዋል።በዚህ የትብብር ስራም ለመጪው ትውልድ ቅርስ ሊሆን የሚችል ስራን መስራት እንደሚገባ ተናግረዋል።የሀይል ብክነትን ከሚያስከትሉ አለመግባባቶች በመራቅ እና በስምምነት አብሮ ለመስራት በመነሳት የሁለቱ ሀገራት ትውልድ ከተፈጥሮ ሀብታቸው እና ከችሎታቸው መጠቀም የሚችሉበትን ዘመን መፍጠር እንደሚገባም አንስተዋል።ግብጽ ከአባይ ተፋሰስ ሀገራት ጋር ያላትን ግንኙነት ለማጠናከር ቆርጣ መነሳቷን ያስረዱት ኤል ሲሲ፥ ካርቱም ላይ የተፈረመው ስምምነትም የዚህ ዋነኛ ማሳያ ነው ብለዋል።ፕሬዚዳንቱ በሶስቱ ሀገራት መካከል የተደረሰው ስምምነት ለመጪው ትውልድ መሰረት የጣለ መሆኑንም ነው የተናገሩት።ከዚህ በተጨማሪም ለልማት ጠንቅ የሆኑትን ሽብርተኝነት፣ በረሀማነት እንዲሁም ሌሎች ተያያዥ ወረርሽኞችን ሀገራቱ በጋራ ለመከላከል በትብብር መስራት እንደሚገባ ነው መልዕክታቸውን ያስተላለፉት።በቅርቡ በአዲስ አበባ በተካሄደው የአፍሪካ ህብረት የመሪዎች ጉባኤ ተሳትፎ በማድረግ ላይ እያሉ በሲናይ በርሃ በደረሱ የቦንብ ጥቃቶች ስብሰባውን አቋርጠው መሄዳቸውንም ፕሬዚዳንቱ አስታውሰዋል።ፕሬዚዳንት ኤል ሲሲ በንግግራቸው ለአባይ ተፋሰስ ሀገራት የጋራ ጥቅም ለመስራት ግብፅ ዝግጁ መሆኗንም አመላክተዋል።ለሶስት ቀናት የስራ ጉብኝት ከትናንት በስቲያ አዲስ አበባ የገቡት ፕሬዚዳንት አብዱል ፈታህ ኤልሲሲ ዛሬ ማምሻውን የኢትዮጵያ ቆይታቸውን ያጠናቅቃሉ።ፕሬዚዳንቱ ከኢፌዴሪ ጠቅላይ ሚኒስትር ሀይለማርያም ደሳለኝ እና ከሱዳኑ ፕሬዚዳንት ኦማር ሀሰን አልበሺር ጋር በታላቁ ህዳሴ ግድብ ዙሪያ በመርህ ዙሪያ የተደረሰውን የስምምነት አዋጅ በካርቱም መፈረማቸው የሚታወስ ነው።  (ኤፍ.ቢ.ሲ) 